Steen Gade (SF), 2012-01-20:
Tak, og også tak til forespørgeren.
Jeg synes faktisk, det er vigtigt at tage en runde om det arabiske forår.
Altså, forespørgeren mener, at der slet ikke var et arabisk forår, eller i hvert fald at det allerede er visnet.
Det står for hans regning, for jeg mener faktisk, at det, vi har været vidne til i løbet af det sidste år, er en af de meget store begivenheder i verdenshistorien.
Det er på mange måder muren, der faldt i Mellemøsten – ikke så dramatisk, med hensyn til hvad der sker i virkeligheden på det magtpolitiske område, men i forhold til hvad det betyder for almindelige mennesker.
De har opdaget, at det betyder noget, hvad man selv mener.
De har opdaget, at man kan samarbejde.
De har opdaget, at magthaverne, diktatorerne, ikke er urørlige.
De har opdaget, at selv om de folk, der har magten, ser enormt magtfulde ud, har fangelejre og hemmeligt politi og undertrykker, så kan det ændres.
Det er det fundamentale budskab i det arabiske forår.
Det er også derfor, at det på mange måder er bevægende, hvor hurtigt det spredte sig.
Det var ikke kun i de lande, vi nu mest snakker om her – det har jo spredt sig overalt, i hele regionen.
Og på den måde er der også en stor forskel fra 1849, som hr. Søren Pind siger, til den virkelighed, der nu er i Mellemøsten.
Det er jo helt rigtigt, at det på mange måder ligner 1849, men der er kæmpestore forskelle.
Men det er rigtigt, at det bliver en proces, og det er i den, at vi skal hjælpe.
Så er det også nødvendigt at sige, at vi må have selvkritik i Vesten.
Vi har holdt hånden over nogle folk, vi ikke skulle have holdt hånden over, og det gør vi måske stadig lidt.
Det må vi kigge grundigt på, og derfor er jeg meget, meget glad for, at vi har handlet så resolut i den her situation.
Vi kom for sent, men vi handlede resolut.
Jeg er også enormt glad for, at regeringen opprioriterer den dialog og den hjælp, som vi skal give de mennesker, der for første gang i generationer har oplevet, at det betyder noget, hvad det enkelte menneske mener, at det betyder noget, at man arbejder i fællesskab, og at man gerne vil have demokrati.
Så har hr. Søren Espersen jo fokuseret meget på sharia.
Helt ærligt er jeg lige nu i Egypten f.eks. allermest nervøs for militæret.
Jeg elsker ikke Det Muslimske Broderskab, og jeg synes, at de har mange forkerte tanker, men jeg er mest bange for militæret og måske også for, at de laver en alliance med højrefløjen, som ikke er Det Muslimske Broderskab, men salafisterne.
Det er jeg nervøs for, og det skal vi være nervøse for.
Vi skal være nervøse for nogle ting, men den tankegang med, at man ikke kan have skrevet sharia ind i sin grundlov, uden at det er helt galt, er jo dementeret af virkeligheden, vil jeg sige til hr. Søren Espersen.
De fleste lande i regionen har det jo skrevet ind i forvejen, også dengang de havde nogle af diktatorerne; der stod jo sharia i grundloven.
Det er jo en slags illustration af, at man godt kan have det skrevet ind, uden at den praktiseres på den måde, som hr. Søren Espersen tror at den kun kan praktiseres på.
Jeg medgiver hr. Søren Espersen, at der er lande, som praktiserer den på den måde, som han siger, og han nævner Iran som eksempel.
Og hvad skal vi så gøre for at undgå, at det her bliver Iran?
Der er jo kun et svar, der duer, og det er det modsatte af det, hr. Søren Espersen siger.
Det er, at vi ikke skal være der mindre i de lande og ikke omgås dem mindre, men at vi skal omgås dem mere og være der mere.
Det er, at vi skal inspirere dem, og det er, at vi skal hjælpe dem også økonomisk, så de kan komme ud af det økonomiske uføre, landene også er præget af.
Og derfor er jeg rigtig glad for, at regeringen jo også bruger flere penge på de her områder.
Jeg vil til sidst sige, at det for mig er helt afgørende og vigtigt, at vi i den næste fase foruden at rulle en ny regerings mere offensive politik ud, som bygger på det, den tidligere regering lavede – og hr. Per Stig Møller skal have ros for, at vi fik lavet Det Arabiske Initiativ – satser på at udvikle en fælles EU-politik, som kan hjælpe både med demokrati og med økonomisk udvikling.